Politikere i Aarhus Byråd fastholder ikke bare, at Aarhus skal have en tunnel til næsten to mia. kr. De er direkte begejstrede for den.

Annonce

Til næste år er det 20 år siden, at Marselistunnellen blev vedtaget. Men endnu er der ikke gravet så meget som et spadestik.

Men det kommer. Selv om der i lang tid har været stille om den milliard-dyre tunnel, lever projektet i bedste velgående.

Politikerne bag tunnel-forliget står ikke bare fast. De taler i dag med en sjælden begejstring i stemmen om det store projekt.

»Det her er en investering i fremtiden,« siger politisk ordfører for Venstre i Aarhus Byråd, Gert Bjerregaard.

Og de Konservative sammenligner projektet med Ringgadebroen.

»Da Kampmanns bro blev vedtaget, var der kun indregistreret fem biler i Aarhus,« siger Marc Perera Christensen (K).

Rådmand Kristian Würtz (S) siger, at der bliver byggestart »i starten af 2020'erne«.